Kim Noble

Kim Noble (sündinud 1974) on Briti näitleja ja etenduskunstnik, kes tegeleb peamiselt performance- ja videokunstiga.  Multidistsiplinaarne lähenemine on lubanud tal töötada nii teatris, televisioonis, filmis, kunstis kui komöödias. 

Kim Noble’i tööd on Eesti Teatri Agentuuri lehel leitaval “Lullaby For Scavengers” lavastuse kirjelduses kirjeldatud järgnevalt: “Stiililt provokatiivsed ja humoorikad, et paljastada inimolemust – surm, seksuaalsus, sugu ja religioon on teemad, millel kallal noritakse, põimides omavahel tragöödia kuiva koomilisust ja absurdi. Kimil on tüdruku nimi ja ta ei lõhna enam uriini järele.” 

Tema puhul on arutatud indiviidi ja rolli suhet, kellena ta end parasjagu laval või tavaelus esitleb. Teda on nimetatud ka koomikuks, mille peale ta ise on öelnud, et inimesed tahavad asjadest aru saada ja need ära nimetada ning ta ise enda tituleerimisega nii väga ei tegele.  

 Töö ja looming 
 "Noble ja Silver" 
Kim Noble ja Stuart Silver võitsid 2000. aastal Perrier' uustulnuka auhinna, mis tegi nad mõlemad kunstiringkonnas tuntuks. Nad õppisid koos Sheffield Hallami ülikoolis.

Pärast tunnustuse saamist esinesid järgmisel aastal Edinburgh Fringe festivalil, pidasid residentuuri Beaconsfieldis ja kanal E4 tellis neilt kuueosalise sarja nimega “Noble and Silver: Get Off Me!”. 

 "Kim Noble Will Die" 
2009. aastal Soho teatris esitas Kim Noble oma filmi “Kim Noble Will Die”, mida kajastati enesetaputeatena. Selles töös arutab ta oma vaimuhaiguse ja suitsiidsete mõtete üle. Samuti pidi ta viskuma Waterloo sillalt alla, kuid siiski edasi elades, on etendunud see lavastus teisigi kordi ning igal korral on lubadus, paigale truuks jäädes, ta enda elu lõpetada etendust mängivas linnas.  Autor ja etendaja: Kim Noble, kestus: 95 minutit.

 "You’re Not Alone" 
2013. aastal esietendunud lavastuse “You’re Not Alone” mängimine keelati pärast esimest etendust Edinburgh Fringe festivalil 2014. aastal ära, kuna sellega olid seotud moraalsed ja eetilised probleemid. Siiski õnnestus seda mängida 10 nädalat Soho teatris ja lisaks sellele võita samal aastal Total Theatre Award.  Kanuti Gildi Saali palvel etendus see kahel korral ka Eestis.

“Lavastus on kunstnikule omasel provokatiivne, liigutav ja koomiline lavastus, mis kirjeldab ühe mehe katseid luua sidet, sõprust ning stabiilset töösuhet. Noble viib oma publiku rännakule läbi tornmajade, supermarketite ja Facebooki, põgenedes tänapäevase ühiskonna üksilduse eest. See on intiimne pilguheit ekstsentrilise geeniuse meeltesse.”  Autor ja etendaja Kim Noble, kestus 70 minutit.

 "Lullaby For Scavengers" 
Üksinduse ja seotuse triloogia (“Kim Noble Will Die” ja “You’re Not Alone” järel) kolmas osa “Lullaby For Scavengers” valmis kunstnikul koostööna Belgias asuva kunstikeskusega CAMPO 2020. aastal. 

2022. aastal Rakveres toimunud Baltoscandalil esines Kim Noble selle lavastusega kahel õhtul ning oli külastajate seas suur hitt.

Lavastuses rikuti õigust privaatsusele, käideldi orava- ja rebaselaipasid, filmiti surevat isa, söödi vaklasid, marsiti neo-natsidega ja prooviti igal võimalikul viisil huumori ja traagikaga mängides publiku ootused lühisesse ajada.  Autor ja esitaja Kim Noble.

 Taskuhääling “Futile Attempts (At Surviving Tomorrow)” 
Kim Noble on salvestanud kümneosalise taskuhäälingu, kus ta monteerib kokku erinevatest olukordadest salvestisi. Noble lubab neis astuda enda kingadesse ning jutustab lugu identiteedi kujunemisest ja eksistentsiaalsetest igapäevasest keerdkäikudest.

Kim Noble salvestanud ka teiseks hooajaks materjali, aga Spotify on andnud sellele eetrikeelu ja esmane omanik/rahastaja ei ole nõus teist hooaega majanduslikult toetama. 

 Muu loometegevus Eestis 
Kim Noble on vajadusel andnud oma panuse ka mentori, dramaturgi, lavastaja, välisvaatleja ja kureerimise abilisena nii individuaalsetes kui ka grupi töödes. 

2022 Rakveres toimunud Baltoscandalil lavastusega “Lullaby For Scavengers”

Teatriuurija Karin Allik kirjutas ERR-i portaalis, et kohtas sel lavastusel nähtust, mida Tõnu Õnnepalu on välja toonud ideena “alasti inimesest”, kui kellestki, kes tuleb ilma maskita lavale - sellisena nagu me inimest argiselt kunagi ei näe. 

2023 eˉlektronis toimunud Kõheda vastasmõju festivalil etendunud “Something great”

2023 Kanuti Gildi Saalis esines lavastusega “You’re Not Alone”

Teatriuurija Madli Pesti kirjutas Sirbis, et tegemist on trangressiivse kunstnikuga, kes on kartmatu, kuid tema suurimaks hirmuks tundub olevat artikli autori sõnul üksindus.  

 Teosed 
 2000 “We're Spending Four Weeks at Beaconsfield, So Let's Hope Everything Goes OK (Part 4)” (koos Stuart Silver’iga residentuur)
 2001 “Noble and Silver: Get Off Me!” (koos Stuart Silver’iga tehtud telesaade)
 2007 “We’re All Going To Die” (Malcolm Middletoni jõulusingli videos jõuluvana rollis)
 2007 “Kim Noble Will Invest in You’ at Alma Enterprises”
 2008 “Consideration for an Island Race”
 2009 “Kim Noble Will Die”
 2013 “You’re Not Alone”
 2020 “Futile Attempts (At Surviving Tomorrow)” (taskuhääling)
 2020 “Lullaby For Scavengers” 

Tunnustus
 2000 Perrier' uustulnuka auhind (koos Stuart Silveriga)
 2009 “Kim Noble Will Die” saavutas pretsedenditud 6 tärni 5-st Time Out Londonilt
 2014 Total Theatre auhind lavastuse “You’re Not Alone” eest

Viited

Kategooria:Suurbritannia näitlejad
Kategooria:Sündinud 1974